‘Afrikaans is groot’ nié meer by MoreletaparkAfrikaans is Groot (Foto: Stephen Elliott) Die Afrikaans is groot-organisasie het Dinsdag in ŉ verklaring gesê dié gewilde konsert sal nié vanjaar by die Moreletapark-ouditorium in Pretoria gehou word nie. Nagenoeg vyf van dié musiekkonserte is die afgelope paar jaar in die Moreletapark-gemeente se ouditorium gehou. Die konsert sal egter voortaan by die Time Square Arena by die splinternuwe Menlyn Maine-winkelsentrum aangebied word. “Hierdie reuse-arena sal voortaan die tuiste van ‘Afrikaans is groot wees’,” het die organisasie in ŉ verklaring gesê. “Die grootste konsert in Suid-Afrika op die verhoog [is voortaan] in die grootste binnehuis-arena in die land.” “Afrikaans is groot” vind vanjaar op 24 en 25 November en 1 en 2 Desember plaas en organiseerders beplan dat konsertgangers na hul asems gaan snak want “Afrikaans was nog nooit só groot nie”. Dié konsertreeks is ook middel-Maart in die Moederstad aangebied waar konserte op al drie dae uitverkoop is. Die kunstenaars tydens vanjaar se konsert by Menlyn Maine word op 10 April bekend gemaak. Kaartjieverkope open op 26 April om 10:00 by TicketPro.